CELEX: 32019L0175
Language: el
Date: 2018-11-16 00:00:00
Title: Κατ' εξουσιοδότηση οδηγία (EE) 2019/175 της Επιτροπής, της 16ης Νοεμβρίου 2018, για την τροποποίηση, με σκοπό την προσαρμογή στην επιστημονική και τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου, όσον αφορά εξαίρεση για το οξείδιο του μολύβδου σε στεγανωτικό υαλότριμμα για παράθυρα ορισμένων πηγών λέιζερ (Κείμενο που παρουσιάζει ενδιαφέρον για τον ΕΟΧ)

5.2.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 33/23
               
            
         ΚΑΤ' ΕΞΟΥΣΙΟΔΟΤΗΣΗ ΟΔΗΓΙΑ (EE) 2019/175 ΤΗΣ ΕΠΙΤΡΟΠΗΣ
         της 16ης Νοεμβρίου 2018
         για την τροποποίηση, με σκοπό την προσαρμογή στην επιστημονική και τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου, όσον αφορά εξαίρεση για το οξείδιο του μολύβδου σε στεγανωτικό υαλότριμμα για παράθυρα ορισμένων πηγών λέιζερ
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2011/65/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό (1), και ιδίως το άρθρο 5 παράγραφος 1 στοιχείο α),
         Εκτιμώντας τα ακόλουθα:
         
                     (1)
                  
                  
                     Η οδηγία 2011/65/ΕΕ επιβάλλει στα κράτη μέλη να διασφαλίσουν ότι ο ηλεκτρικός και ηλεκτρονικός εξοπλισμός που διατίθεται στην αγορά δεν περιέχει ορισμένες επικίνδυνες ουσίες που παρατίθενται στο παράρτημα II της εν λόγω οδηγίας.. Η απαίτηση αυτή δεν ισχύει για τις εφαρμογές που απαριθμούνται στο παράρτημα III της οδηγίας 2011/65/ΕΕ.
                  
               
                     (2)
                  
                  
                     Οι διάφορες κατηγορίες ηλεκτρικού και ηλεκτρονικού εξοπλισμού για τις οποίες εφαρμόζεται η οδηγία 2011/65/ΕΕ (κατηγορίες 1 έως 11) απαριθμούνται στο παράρτημα I της εν λόγω οδηγίας.
                  
               
                     (3)
                  
                  
                     Ο μόλυβδος είναι ουσία υποκείμενη σε περιορισμό που περιλαμβάνεται στο παράρτημα II της οδηγίας 2011/65/ΕΕ. Ωστόσο, η χρήση οξειδίου του μολύβδου σε στεγανωτικό υαλότριμμα για παράθυρα πηγών λέιζερ αργού και κρυπτού εξαιρούνταν από τον περιορισμό και απαριθμείται επί του παρόντος στην εγγραφή 32 του παραρτήματος III της εν λόγω οδηγίας. Η ημερομηνία λήξης της εξαίρεσης αυτής ήταν, για τις κατηγορίες 1 έως 7 και 10, η 21η Ιουλίου 2016.
                  
               
                     (4)
                  
                  
                     Η Επιτροπή έλαβε αίτηση για ανανέωση της εξαίρεσης αυτής πριν από την 21η Ιανουαρίου 2015, σύμφωνα με το άρθρο 5 παράγραφος 5 της οδηγίας 2011/65/ΕΕ. Η εξαίρεση εξακολουθεί να ισχύει έως ότου ληφθεί απόφαση επί της εν λόγω αίτησης.
                  
               
                     (5)
                  
                  
                     Τα προϊόντα λέιζερ που περιέχουν μόλυβδο χρησιμοποιούνται ως συνεκτικές πηγές φωτός σε ένα ευρύ φάσμα κρίσιμων επιστημονικών και βιομηχανικών εφαρμογών, όπως η φασματοσκοπία, η μικροσκοπία και η ολογραφία. Τα υλικά με βάση το οξείδιο του μολύβδου σε προϊόντα λέιζερ αργού και κρυπτού παρέχουν μια κρίσιμη θερμομηχανικά σταθερή και αεροστεγή σφράγιση μεταξύ των οπτικών και του σωλήνα λέιζερ.
                  
               
                     (6)
                  
                  
                     Η υποκατάσταση ή εξάλειψη του μολύβδου είναι ακόμη ανέφικτη από επιστημονικής και τεχνικής πλευράς για παράθυρα πηγών λέιζερ αργού και κρυπτού λόγω της έλλειψης αξιόπιστων υποκατάστατων. Η εξαίρεση δεν αποδυναμώνει την προστασία του περιβάλλοντος και της υγείας που παρέχεται από τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου (2). Συνεπώς, η εξαίρεση για τη χρήση του οξειδίου του μολύβδου σε στεγανωτικό υαλότριμμα για παράθυρα πηγών λέιζερ αργού και κρυπτού θα πρέπει να ανανεωθεί για τις κατηγορίες 1 έως 7 και 10.
                  
               
                     (7)
                  
                  
                     Δεδομένου ότι, για τις σχετικές εφαρμογές, δεν υπάρχουν επί του παρόντος διαθέσιμες αξιόπιστες εναλλακτικές λύσεις στην αγορά ούτε είναι πιθανόν να υπάρξουν στο εγγύς μέλλον, η εξαίρεση για τις κατηγορίες 1 έως 7 και την κατηγορία 10 θα πρέπει να ανανεωθεί για μέγιστη διάρκεια πέντε ετών, έως την 21η Ιουλίου 2021. Υπό το πρίσμα των αποτελεσμάτων των εν εξελίξει προσπαθειών για την εξεύρεση αξιόπιστου υποκατάστατου, η διάρκεια ισχύος της εξαίρεσης δεν είναι πιθανό να έχει δυσμενείς επιπτώσεις στην καινοτομία.
                  
               
                     (8)
                  
                  
                     Για τις άλλες κατηγορίες πλην των κατηγοριών 1 έως 7 και 10, η υφιστάμενη εξαίρεση ισχύει σύμφωνα με τις περιόδους ισχύος που ορίζονται στο άρθρο 5 παράγραφος 2 δεύτερο εδάφιο της οδηγίας 2011/65/ΕΕ. Για λόγους σαφήνειας, οι ημερομηνίες λήξης θα πρέπει να προστεθούν στο παράρτημα III της εν λόγω οδηγίας.
                  
               
                     (9)
                  
                  
                     Συνεπώς, η οδηγία 2011/65/ΕΕ θα πρέπει να τροποποιηθεί αναλόγως,
                  
               ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
         
            Άρθρο 1
            Το παράρτημα III της οδηγίας 2011/65/ΕΕ τροποποιείται σύμφωνα με το παράρτημα της παρούσας οδηγίας.
         
         
            Άρθρο 2
            
               1.   Τα κράτη μέλη θεσπίζουν και δημοσιεύουν, πριν από τις 29 Φεβρουαρίου 2020, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
               Εφαρμόζουν τις διατάξεις αυτές από την 1η Μαρτίου 2020.
               Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
            
            
               2.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
            
         
         
            Άρθρο 3
            Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Άρθρο 4
            Η παρούσα οδηγία απευθύνεται στα κράτη μέλη.
         
         
            Βρυξέλλες, 16 Νοεμβρίου 2018.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 174 της 1.7.2011, σ. 88.
         
            (2)  Κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων (ΕΕ L 396 της 30.12.2006, σ. 1).
      
      
         
            ΠΑΡΑΡΤΗΜΑ
            Στο παράρτημα III, το σημείο 32 αντικαθίσταται από το ακόλουθο κείμενο:
            
               
                           «32
                        
                        
                           Οξείδιο του μολύβδου σε στεγανωτικό υαλότριμμα για παράθυρα πηγών λέιζερ αργού και κρυπτού
                        
                        
                           Λήγει την:
                           
                                       —
                                    
                                    
                                       21η Ιουλίου 2021 για τις κατηγορίες 1-7 και 10·
                                    
                                 
                                       —
                                    
                                    
                                       21η Ιουλίου 2021 για τις κατηγορίες 8 και 9 εκτός από τα ιατροτεχνολογικά προϊόντα για διάγνωση in vitro και τα βιομηχανικά όργανα παρακολούθησης και ελέγχου·
                                    
                                 
                                       —
                                    
                                    
                                       21η Ιουλίου 2023 για τα ιατροτεχνολογικά προϊόντα για διάγνωση in vitro της κατηγορίας 8·
                                    
                                 
                                       —
                                    
                                    
                                       21η Ιουλίου 2024 για τα βιομηχανικά όργανα παρακολούθησης και ελέγχου της κατηγορίας 9 και για την κατηγορία 11.»